Regspanne moet middeweg vind oor Zuma en kruisverhoor | Netwerk24
Deur Llewellyn Prince en Christiaan Du Plessis 17 Julie 2019 17:24
Oudpres. Jacob Zuma ná die verdaging van die Zondo-kommissie Woensdag. Foto: Felix Dlangamandla
Oudpres. Jacob Zuma se getuienis voor die Zondo-kommissie van ondersoek na staatskaping is voorlopig tot Vrydag uitgestel nadat hy en sy regspan hul erge beswaar aangeteken het oor die “deeglike” kruisondervraging waaraan hy onderwerp is.
Adjunkhoofregter Raymond Zondo, voorsitter, het die aankondiging oor die uitstel gemaak nadat adv. Musi Sikhakhane SC, Zuma se regsverteenwoordiger, kort ná 14:30 Woensdag ’n verdaging gevra het om by Zuma te hoor of hy bereid is om verder kruisondervra te word.
Zondo sê die verdaging was nadat Zuma en sy regspan besware gehad het en daaroor wou beraadslaag.
“Daar is ’n gesprek gevoer voor my en die kommissie se regspan, sowel as die oudpresident se regspan, en albei het ’n voorstel gemaak waartoe ons ingestem het. Ons het ooreengekom albei regspanne moet ’n kans kry om na die besware te kyk en te sien of Zuma op ’n manier tegemoetgekom kan word sonder om die kommissie se regspan se verpligtinge in gedrang te bring.”
Volgens Zondo word Zuma se getuienis tot Vrydag uitgestel om die regspanne kans te gee om ’n middeweg te vind sonder dat die kommissie sy plig versuim.